**Impudice fructe**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Impudice fructe crăpate

Arătându-și sâmburul gol

Înalță-n văzduhul pierdut

Aburi mirați de alcool;

Miros vegetal de iubire

Sub soarele picotitor

În care plante de aur

Răsar, dorm o vară și mor;

Lene fierbinte și-adâncă

Unde se-opresc și albinele,

Lumină atât de puternică,

Încât stinge răul și binele

Într-o beatitudine

Uimită ea însăși de sine;

Fructe senzuale cu viermi

În cărnile dulci de rușine...